Van kruis na 'n kroon | Netwerk24
Deur Stephan Joubert 22 April 2021 05:10
In die tyd van die Nuwe Testament het alle gelowiges geweet dit is nie 'n ligte keuse om Jesus te volg nie. Dit het dikwels 'n doodsvonnis beteken. Nogtans het Jesus nooit Sy oproep aangepas of versag volgens mense se persoonlike omstandighede nie. In Lukas 14 sê Hy ons moet vooraf bereken wat dit ons gaan kos om Hom te volg. Dis vandag nog so. Daar is nie verskillende verbruikersvriendelike opsies vir potensiële navolgers nie.
Jesus pas nie die kruis aan by ons behoeftes nie. Ons het die evangelie sag, veilig en voorspelbaar gemaak. Dit kos mense vandag amper niks om Sy kruis te dra nie. Geloof pas knus binne die meeste van ons se leefstyl. Jesus verskil drasties daarvan. Geen navolger van Hom word eers met 'n kroon uitgereik nie. Ons elkeen kry eerste 'n kruis om te dra.